Kollégiumok újranyitása - BME Hallgatói Szolgáltatási Igazgatóság
A Budapesti Műszaki és Gazdaságtudományi Egyetem kollégiumainak újranyitásával kapcsolatban az alábbi tájékoztatást adjuk:
A nyári, illetve őszi férőhely igényléssel kapcsolatos pályázati kiírásokat a Hallgatói Szolgáltatási Igazgatóság honlapján tesszük közzé. A járványveszély okozta körülményekre tekintettel a nyári, és a 2020/2021. tanév őszi féléve esetén az alábbi feltételek elfogadásával biztosított a hallgatók kollégiumi bentlakása:
a kollégium területén a lakószobákon kívül a közös használatú területeken és a közösségi helyiségekben kötelező védőmaszk viselése. Saját védőmaszkról a hallgató magának köteles gondoskodni;
a kollégiumi épületekben a lakószobákon kívül is kérjük a 1,5 méteres védőtávolságot megtartani;
a kollégiumok területén rendezvények megtartására – további tájékoztatásig – nincs lehetőség;
a vendégfogadásra minden hallgató esetében csak egy, előre meghatározott személy erejéig van lehetőség egy adott kollégiumi időszakban (nyári/őszi/tavaszi). A hallgató által fogadni kívánt vendég adatait a hallgatónak a KEFIR-ben kell az erre kijelölt formában rögzítenie. További személyek fogadására – további tájékoztatásig – nincs lehetőség.
a hallgatónak a beköltözésekor egy kérdőívet kell kitöltenie, melynek eredménye alapján az Intézmény kötelezheti a hallgatót PCR teszt elvégzésére. Pozitív teszteredmények esetén a hallgató csak abban az esetben költözhet be férőhelyére, ha kettő, 48 órán belül megismételt negatív teszttel rendelkezik.
Figyelembe véve a járványveszély idejére érvényes hatósági ajánlásokat, a BME kollégiumainak megnyitása az alábbi óvintézkedések érvényesítése mellett történik:
a kollégiumok mosdóiban a felszerelt szappanadagolókat rendszeres időközönként, fertőtlenítő hatású szappannal töltjük fel;
a kollégiumok bejáratánál kézfertőtlenítő pontokat alakítottunk ki;
a közös használatú területeken és helyiségekben (mosdók, folyosók, stb.) az óvintézkedésekről szóló tájékoztatókat és útmutató matricákat helyeztünk ki;
a kollégiumok takarítása fertőtlenítő hatású tisztítószerrel történik; a főbejáratokat és nagy átmenő forgalmat bonyolító kapuk környezetét naponta több alkalommal fertőtlenítjük;
a kollégiumi lifteket a lehetőségek szerint kérjük, egyszerre egy fő használja;
a fenti követelmények egyaránt érvényesek kollégiumok minden dolgozójára.